Document ID: 32011D0822

РЕШЕНИЕ ЗА ИЗПЪЛНЕНИЕ НА КОМИСИЯТА
от 7 декември 2011 година
относно признаването на Бангладеш по силата на Директива 2008/106/ЕО на Европейския парламент и на Съвета по отношение на системите за обучение и сертифициране на морските лица
(нотифицирано под номер C(2011) 8999)
(текст от значение за ЕИП)
(2011/822/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2008/106/ЕО на Европейския парламент и на Съвета от 19 ноември 2008 година относно минималното ниво на обучение на морските лица (1), и по-специално член 19, параграф 3, първа алинея от нея,
като взе предвид исканията на Кипър от 26 юли 2007 г., на Италия от 24 декември 2007 г. и на Белгия от 25 юни 2008 г.,
като има предвид, че:
(1)
Според Директива 2008/106/ЕО държавите-членки може да вземат решение да потвърдят съответните свидетелства на морските лица, издадени от трети държави, при условие че съответната трета държава е призната от Комисията. Тези трети държави трябва да отговарят на всички изисквания на Конвенцията за вахтената служба и нормите за подготовка и освидетелстване на моряците от 1978 г., с измененията от 1995 г. (Конвенцията STCW) (2) на Международната морска организация (IMO).
(2)
Искания за признаването на Бангладеш са подадени с писмо от 26 юли 2007 г. от Кипър, с писмо от 24 декември 2007 г. от Италия и с писмо от 25 юни 2008 г. от Белгия. Въз основа на посочените искания Комисията оцени системата на обучение и сертифициране в Бангладеш с цел проверка на съответствието на тази държава с всички изисквания на Конвенцията STCW и на това дали Бангладеш е взел подходящи мерки за предотвратяване на измами във връзка с удостоверенията. Посочената оценка се основаваше на резултатите от инспекцията, проведена от експерти на Европейската агенция по морска безопасност през февруари 2008 г. По време на инспекцията бяха установени някои нередности в системите за обучение и сертифициране.
(3)
Комисията предостави на държавите-членки доклад с резултатите от оценката.
(4)
С писма от 26 март 2009 г., 9 декември 2009 г. и 28 септември 2010 г. Комисията поиска от Бангладеш да представи доказателства, че установените нередности са били отстранени.
(5)
С писма от 29 март 2009 г., 21 май 2009 г., 12 юли 2009 г., 4 януари 2010 г., 27 февруари 2011 г. и 14 март 2011 г. Бангладеш предостави изискваната информация и доказателствен материал, че са взети подходящи и достатъчни корективни мерки за отстраняване на повечето нередности, установени в рамките на оценката на съответствието.
(6)
Неотстранените нередности се отнасят до липсващо оборудване за обучение в едно от учрежденията за образование и обучение на моряци в Бангладеш, от една страна, и до обучението за подготвителни курсове във връзка с раздел А-II/1 от Кодекса STCW, от друга. Поради това към Бангладеш бе отправено искане да вземе допълнителни корективни мерки в тази насока. Тези недостатъци обаче не поставят под въпрос цялостното ниво на съответствие на бангладешките системи за обучение и сертифициране на морските лица с изискванията на STCW.
(7)
Резултатът от оценката на съответствието и оценката на предоставената от Бангладеш информация показват, че Бангладеш отговаря на съответните изисквания на конвенцията STCW и е взел подходящи мерки, за да предотврати измами във връзка с удостоверенията.
(8)
Мерките, предвидени в настоящото решение, са в съответствие със становището на Комитета по морската безопасност и предотвратяването на замърсяването от кораби,
ПРИЕ НАСТОЯЩОТО РЕШЕНИЕ:
Член 1
По смисъла на член 19 от Директива 2008/106/ЕО, Бангладеш се признава по отношение на системите за обучение и сертифициране на морските лица.
Член 2
Адресати на настоящото решение са държавите-членки.
Съставено в Брюксел на 7 декември 2011 година.

Labels: 12
8
18
9